L'article 169 de l'Estatut d'autonomia de Catalunya atribueix a la Generalitat de Catalunya la competència exclusiva en matèria de transport per cable.
En exercici d'aquesta competència, reconeguda també per l'Estatut de 1979, es va aprovar la Llei 12/2002, de 14 de juny, del transport per cable, que regula la construcció, la posada en servei i l'explotació de les instal·lacions de transport de persones per cable a Catalunya.
Com s'assenyala en el preàmbul de la Llei esmentada, les instal·lacions de transport per cable existents a Catalunya serveixen per a satisfer necessitats de transport de naturalesa diversa: d'una banda, s'adrecen a cobrir les necessitats de desplaçament de les persones, però també al desenvolupament d'activitats de lleure o a la pràctica d'esports d'hivern.
Això no obstant, no es pot obviar que la part més significativa, tant en nombre com en volum de persones transportades, correspon a les instal·lacions que estan situades en estacions d'esquí.
Des d'aquesta perspectiva, el Decret regula de manera específica les instal·lacions de transport públic per cable considerades de servei públic i les que no tenen aquesta consideració, i alhora estableix un seguit de normes que s'apliquen de forma indistinta a ambdues categories.
Concretament el capítol I, dedicat a les disposicions generals, determina l'objecte i l'àmbit d'aplicació de la norma, en els termes que ho fa la Llei 12/2002, de 14 de juny, del transport per cable.
Una novetat significativa del text és la incorporació d'un article que conté les definicions d'una sèrie de termes que resulten fonamentals per comprendre el contingut de la norma.
El capítol II regula de forma exhaustiva les instal·lacions de transport públic per cable considerades de servei públic, de forma que, des de la iniciativa per al seu establiment i passant per la redacció i la tramitació de l'estudi informatiu o projecte, s'ordena i sistematitza tot el procés, que culmina amb l'aprovació del projecte i la contractació de la construcció i explotació corresponent.
Les instal·lacions de transport públic per cable no considerades de servei públic tenen un tractament específic en el capítol III.
Aquest aborda la seva ordenació sobre la base de tres fases diferenciades molt clarament: la fase de projecció, la d'execució de les obres, sotmesa a les inspeccions i comprovacions corresponents, i la posada en explotació, que també ha de ser autoritzada per l'Administració.
Aquest procediment s'aplica també, d'acord amb el que preveu el capítol IV, a les instal·lacions de transport privat per cable.
Un altre dels aspectes fonamentals del desplegament reglamentari de la Llei 12/2002 és el relatiu a l'explotació de les instal·lacions, que s'aborda en el capítol V del Decret.
En concret, es preveu la necessitat d'aprovació d'un Reglament d'explotació específic per a cada instal·lació, amb el contingut mínim que s'estableix, sense perjudici que el Departament competent en matèria de transport per cable pugui aprovar models tipus de reglament d'explotació per a cada tipologia d'instal·lacions.
A més, aquest capítol també aborda, en relació amb les persones usuàries, la forma d'accedir a les instal·lacions, mitjançant els corresponents títols de transport, ja siguin bitllets o abonaments segons el tipus d'instal·lació, la forma com han de ser informats els usuaris sobre els seus drets i les normes d'ús i el procediment que faciliti formular les reclamacions corresponents.
El capítol VI del Decret, tot recollint el mandat que conté la disposició final primera de la Llei 12/2002, estableix les normes sobre la seguretat tant de les instal·lacions com de les persones usuàries, i recull els principis i els continguts de la normativa comunitària fixats per la Directiva 2000/9/CE, de 20 de març, incorporada a l'ordenament jurídic intern pel Reial decret 596/2002, de 28 de juny, pel qual es regulen els requisits que s'han de complir per a la projecció, construcció, posada en servei i explotació de les instal·lacions de transport de persones per cable.
Molt vinculat amb aquesta qüestió de la seguretat està tot allò que fa referència als recursos humans que han de tenir les empreses gestores de les instal·lacions, especialment quan es tracta de les que son pròpies de les estacions d'esquí, i en aquest sentit es defineixen i regulen figures com les del cap d'explotació, el personal de conducció i els agents d'explotació i les funcions que en cada cas tenen atribuïdes i han d'exercir per a un correcte i, sobretot segur, funcionament de la instal·lació.
El capítol VII del Decret es dedica a enunciar els drets de què gaudeixen les persones usuàries de les instal·lacions de transport per cable i els deures correlatius que deriven de les normes d'ús d'aquestes instal·lacions.
En l'ordre estrictament administratiu, el Decret preveu l'existència d'un registre de les instal·lacions de transport per cable i enumera, en el capítol VIII, les dades que hi han de figurar, amb especial menció a la protecció que en cada cas correspongui d'acord amb la normativa aplicable en matèria de protecció de dades.
En matèria de règim sancionador, el capítol IX es remet al que estableix la Llei 12/2002 i finalment, pel que fa la Comissió Consultiva de Transport per Cable, òrgan assessor i d'interlocució amb el sector creat per la Llei esmentada, el capítol X del Decret detalla les funcions, la composició i el règim de funcionament, amb la finalitat que pugui desenvolupar la seva activitat de forma adequada.
D'acord amb el dictamen de la Comissió Jurídica Assessora, a proposta del conseller de Política Territorial i Obres Públiques, i d'acord amb el Govern,
Aquest Decret té per objecte el desplegament reglamentari de la Llei 12/2002, de 14 de juny, de transport per cable, en relació amb la construcció, la posada en servei i l'explotació de les instal·lacions de transport de persones per cable que discorren íntegrament pel territori de Catalunya.
2.1 Es regeixen per aquest Decret, d'acord amb el que estableix l'article 2.1 de la Llei 12/2002, de 14 de juny, de transport per cable, les instal·lacions següents:
a) Els funiculars i altres instal·lacions els vehicles de les quals es desplacen sobre rodes o altres dispositius de sustentació i mitjançant la tracció d'un cable o més.
b) Els telefèrics, els vehicles dels quals són desplaçats o moguts en suspensió per un cable o més.
Aquesta categoria inclou els telecabines i els telecadires.
c) Els teleesquís, que, per mitjà d'un cable, arrosseguen els usuaris.
2.2 Les instal·lacions que de manera exclusiva es destinen al transport de mercaderies per cable es regeixen per la seva normativa específica, sens perjudici que els sigui aplicable aquest Decret amb caràcter supletori.
2.3 Queden exclosos de l'àmbit d'aplicació d'aquest Decret, d'acord amb l'article 2.3 de la Llei 12/2002, de 14 de juny, de transport per cable:
a) Els ascensors, tal com els defineix la Directiva 95/16/CE.
b) Els tramvies de tipus convencional amb tracció per cable.
c) Les instal·lacions utilitzades amb finalitats agrícoles.
d) Els materials específics per a fires, fixos o mòbils, i les instal·lacions dels parcs d'atraccions destinades a l'esbarjo que no s'utilitzin com a mitjans de transport de persones.
e) Les instal·lacions mineres i les instal·lacions implantades i utilitzades amb fins industrials.
f) Les embarcacions amb tracció per cable.
g) Els ferrocarrils de cremallera.
h) Les instal·lacions accionades per mitjà de cadenes.
3.1 De conformitat amb el que disposa l'article 8 de la Llei 12/2002, de 14 de juny, de transport per cable, les instal·lacions de transport per cable poden tenir un règim d'ús públic o privat:
a) Són instal·lacions de transport públic per cable les destinades a l'activitat de transport per compte d'altri mitjançant retribució econòmica.
b) Són instal·lacions de transport privat per cable les destinades al transport per compte propi d'ús gratuït, o bé sigui per satisfer necessitats d'ús particular, o bé com a complement d'altres activitats principals efectuades per les persones propietàries de la instal·lació.
3.2 Per la naturalesa del servei, les instal·lacions de transport públic per cable poden ser:
Són instal·lacions de servei públic les destinades a satisfer les necessitats de desplaçament de les persones, garantint-los el dret a la mobilitat, i que presten el servei de manera continuada, amb subjecció a un calendari i uns horaris aprovats per l'Administració.
No són de servei públic les instal·lacions destinades de manera habitual a transportar persones per a practicar una activitat esportiva o de lleure situades a les estacions d'esquí o similars.
3.3 Les instal·lacions de transport públic per cable de servei públic es poden diferenciar entre:
a) Les d'àmbit urbà, que són les emplaçades íntegrament dins un mateix terme municipal.
b) Les d'àmbit interurbà, que són les emplaçades en més d'un terme municipal.
a) Instal·lacions de transport de persones per cable: aquelles que, fixes en el seu emplaçament, es componen de diversos constituents i són concebudes, construïdes, muntades i posades en servei per al transport de persones en vehicles o remolcades per arrossegaments, suspeses de cables o estirades per cables, col·locats al llarg del recorregut.
b) Instal·lació: sistema implantat en el seu emplaçament compost per les infraestructures i els subsistemes enumerats a l'annex 1 de la Directiva 2000/9/CE, i s'entén per infraestructura, projectada especialment per a cada instal·lació concreta i construïda sobre el terreny, el traçat de la línia, les dades del sistema, els suports de línia i les estacions que son necessaris per a la construcció i el funcionament de la instal·lació, inclosa la cimentació.
c) Constituent de seguretat: tot component elemental, grup de components, subconjunt o conjunt complet de material i tot dispositiu, incorporat a la instal·lació per garantir la seguretat i identificat per l'anàlisi de seguretat, la fallada o defecte del qual comporti un risc per a la seguretat o la salut de les persones, ja siguin usuàries, personal de l'explotació o terceres persones.
d) Titular de la instal·lació: tota persona física o jurídica propietària de la instal·lació.
e) Promotor/a de la instal·lació: tota persona física o jurídica per compte de qui es construeix la instal·lació.
f) Gestor/a de la instal·lació: persona física o jurídica responsable de l'explotació d'una instal·lació, que pot ser diferent de la persona titular d'aquesta.
g) Control en explotació: les operacions destinades a verificar el bon estat de funcionament de la instal·lació abans i durant l'explotació.
h) Modificació no substancial: qualsevol modificació que no posa en qüestió de manera significativa les característiques principals de la instal·lació, l'emplaçament, la naturalesa de l'obra civil o la capacitat de transport.
i) Manteniment: conjunt de les operacions necessàries per mantenir i restablir l'estat específic de la instal·lació, els seus constituents de seguretat i subsistemes.
j) Pla d'autoprotecció de la instal·lació: document que preveu els riscos i les emergències que es poden produir i les mesures que s'ha de prendre en aquestes situacions.
k) Pla d'evacuació de la instal·lació: document que conté totes les disposicions relatives als mitjans humans i materials i els procediments que s'han d'emprar per a l'evacuació de les persones viatgeres, per al cas d'aturada de la instal·lació.
Instal·lacions de transport públic per cable considerades de servei públic
La iniciativa per a l'establiment d'instal·lacions de servei públic pot correspondre a les administracions públiques o a una persona física o jurídica de naturalesa privada.
En qualsevol cas, la titularitat d'aquestes instal·lacions ha de ser pública, tal com preveu l'article 13 de la Llei 12/2002, de 14 de juny, del transport per cable.
6.1 En cas que la iniciativa correspongui a una administració pública, el procediment s'inicia amb la resolució corresponent, que ha d'identificar la instal·lació i encarregar la redacció de l'estudi informatiu o projecte segons correspongui.
Prèviament, la direcció general competent en matèria de transport per cable ha de sotmetre a l'òrgan ambiental la documentació requerida per la legislació ambiental a l'efecte del seu pronunciament sobre la submissió del projecte al procediment d'avaluació ambiental i, si s'escau, per a l'emissió del document d'abast.
6.2 Les persones físiques o jurídiques privades han de presentar, a través de la xarxa d'oficines de gestió empresarial de la Generalitat de Catalunya (OGE) o de la direcció general competent en matèria de transport per cable, la sol·licitud per a l'establiment d'una instal·lació de transport per cable considerada de servei públic, acompanyada de l'estudi informatiu o projecte segons correspongui.
Amb caràcter previ també han de presentar la documentació requerida per la legislació ambiental a l'efecte que l'òrgan ambiental es pronunciï sobre la submissió del projecte al procediment d'avaluació ambiental i, si s'escau, per a l'emissió del document d'abast.
7.1 L'establiment d'instal·lacions de transport públic per cable de servei públic requereix l'aprovació del projecte corresponent.
7.2 No obstant el que disposa l'apartat anterior, és necessari redactar un estudi informatiu quan en l'obra concorrin les circumstancies especials que preveu l'article 10.2 de la Llei 3/2007, de 4 de juliol, de l'obra pública, per la seva magnitud, complexitat, termini d'execució o solucions tècniques possibles.
L'estudi informatiu ha de tenir el contingut documental i s'ha de tramitar d'acord amb el previst a l'article 10 de la Llei 3/2007, de 4 de juliol, de l'obra pública.
7.3 El projecte, redactat per un facultatiu o facultativa competent ha d'incloure la documentació prescrita per la normativa aplicable en matèria d'obra pública i de contractació del sector públic i, en tot cas:
a) La memòria descriptiva, la qual ha de fer referència a les necessitats per satisfer i als factors de tota mena a tenir en compte.
b) L'adequació de les instal·lacions a les determinacions urbanístiques vigents en el municipi, acreditada mitjançant un informe urbanístic emès per l'ajuntament.
c) La descripció del treball i de les obres i les seves característiques bàsiques.
d) L'àmbit de la zona d'influència, reflectit en un plànol de situació amb la indicació de les obres projectades i les parcel·les afectades.
e) La descripció dels perfils longitudinals i, si escau transversals, amb avaluació de la seva incidència respecte altres instal·lacions de transport, carreteres i línies elèctriques.
f) Plànols de situació de les estacions i de les pilones, amb indicació de les seves característiques constructives i de l'afectació en superfície, amb la indicació de l'emplaçament dels subsistemes, les escales i les plataformes.
g) Els perfils dels espais lliures amb indicació de les oscil·lacions longitudinals i transversals a les estacions i al llarg de la línia, amb les distàncies de seguretat que s'han de respectar.
h) Un informe tècnic de la instal·lació amb la descripció dels principals elements del sistema.
i) L'esquema general dels dispositius elèctrics de la instal·lació, especialment dels vinculats amb la seguretat.
j) Documentació relativa als cables amb expressió de les forces que suporten, el sistema de tensió, els valors d'arrossegament i les forces de recolzament sobre les pilones i les politges.
k) L'anàlisi de seguretat i l'informe de seguretat corresponent.
m) La proposta del reglament d'explotació de la instal·lació, amb el contingut que estableix l'article 33.
n) Qualsevol altra documentació que l'òrgan competent per aprovar el projecte consideri necessària en atenció a les característiques específiques del projecte.
7.4 L'aprovació del projecte per a l'establiment d'una instal·lació de transport públic per cable de servei públic està subjecte al compliment de les especificacions tècniques i de seguretat establertes en les normes tècniques que en cada moment siguin aplicables.
A aquest efecte, durant el procediment per a l'aprovació del projecte de la instal·lació s'hauran de dur a terme, si escau, els estudis tècnics necessaris per comprovar la idoneïtat del projecte.
En els casos en què, segons la legislació ambiental aplicable, el projecte s'hagi de sotmetre a l'avaluació d'impacte ambiental, el projecte ha d'incorporar un estudi d'impacte ambiental.
L'estudi d'impacte ambiental ha de ser elaborat de conformitat amb el document d'abast emès.
El projecte s'ha d'aprovar tècnicament i, conjuntament amb l'estudi d'impacte ambiental, si s'escau, s'ha de sotmetre a tràmit d'informació pública per un termini d'un mes, mitjançant un anunci en el Diari Oficial de la Generalitat de Catalunya.
Durant el mateix període de la informació pública, el projecte s'ha de sotmetre a informe dels ens locals competents en l'àmbit territorial en el qual es projecta construir la instal·lació, de l'òrgan competent en matèria de protecció civil en relació amb el pla d'autoprotecció de la instal·lació i de la resta d'entitats o administracions públiques que puguin ser afectades per la instal·lació.
La no-recepció dels informes sol·licitats, en el termini d'un mes, faculta l'òrgan competent per continuar amb la tramitació del procediment, tal com preveu l'article 15 de la Llei 12/2002, de 14 de juny, del transport per cable.
10.1 Finalitzat el tràmit d'informació pública, la direcció general competent en matèria de transport per cable farà una valoració de les al·legacions presentades en aquest tràmit i les enviarà, juntament amb el projecte, a l'òrgan competent en matèria de medi ambient perquè formuli la declaració d'impacte ambiental, si escau, d'acord amb la normativa vigent, tal com disposa l'article 16 de la Llei 12/2002, de 14 de juny, del transport per cable.
10.2 L'aprovació del projecte per a l'establiment d'una instal·lació de transport públic per cable de servei públic ha d'introduir les mesures correctores i preventives necessàries per a la preservació del medi afectat que, si s'escau, es fixin en la declaració d'impacte ambiental.
Dictamen de la Comissió Consultiva del Transport per Cable
El projecte, un cop evacuats els tràmits fixats en aquest capítol, s'ha de sotmetre, abans de la seva aprovació, al dictamen de la Comissió Consultiva del Transport per Cable, que ha de tenir en compte el contingut dels informes emesos al llarg del procediment, tal com preveu l'article 17 de la Llei 12/2002, de 14 de juny, del transport per cable.
El director o directora general competent en matèria de transport per cable ha de resoldre sobre l'aprovació del projecte en el termini de dos mesos, a comptar de l'emissió del dictamen de la Comissió Consultiva del Transport per Cable, tal com disposa l'article 18 de la Llei 12/2002, de 14 de juny, del transport per cable.
13.1 La construcció i explotació de les instal·lacions de transport públic per cable de servei públic pot adoptar, indistintament, qualsevol de les modalitats previstes a l'article 19 de la Llei 12/2002, de 14 de juliol, del transport per cable.
13.2 L'explotació de les instal·lacions de transport públic per cable considerades de servei públic a càrrec d'una persona física o jurídica privada s'ha de fer en règim de concessió administrativa.
Excepcionalment, si hi ha raons que ho justifiquin, l'Administració pot acordar qualsevol de les altres modalitats de gestió del servei públic que estableix la normativa vigent.
13.3 La durada de les concessions d'explotació de les instal·lacions a què es refereix l'apartat 2 no pot excedir el termini màxim fixat per la legislació aplicable a la Generalitat en matèria de contractació del sector públic.
14.1 Els contractes, tant si són de construcció i explotació com si són només d'explotació de les instal·lacions de transport públic per cable considerades de servei públic han de fixar les condicions que regeixen la contractació i els drets i les obligacions de les parts, en els termes que estableix la legislació sobre contractació administrativa del sector públic, tal com preveu l'article 22 de la Llei 12/2002, de 14 de juny, del transport per cable.
14.2 En l'execució dels contractes que se subscriguin es podran establir condicions especials amb la finalitat de promoure la igualtat entre dones i homes en el mercat de treball.
Els contractes relatius a la construcció i a l'explotació d'instal·lacions de transport públic per cable de servei públic es poden transmetre, amb l'autorització prèvia del conseller o consellera competent en matèria de transport per cable, d'acord amb la normativa en matèria de contractació del sector públic, tal com disposa l'article 22 de la Llei 12/2002, de 14 de juny, del transport per cable.
Causes d'extinció dels contractes
Són causes d'extinció dels contractes relatius a la construcció i a l'explotació d'instal·lacions de transport públic per cable considerades de servei públic el finiment del termini contractual o la resolució del contracte, que es pot produir per un dels motius següents:
a) La mort o la incapacitat sobrevinguda de la persona física contractista individual o l'extinció de la personalitat jurídica de la societat contractista.
b) La declaració de concurs o la declaració d'insolvència en qualsevol altre procediment.
c) El mutu acord entre l'Administració i els contractistes.
d) La manca de prestació per la part contractista de la garantia definitiva o de les garanties especials o complementàries o la manca de formalització del contracte en el termini establert.
e) L' incompliment de les obligacions contractuals essencials, qualificades com a tals en els plecs o en el contracte.
f) Les que s'estableixen expressament en el contracte en funció del tipus o les característiques de la instal·lació.
g) Les altres causes que siguin fixades per la legislació sobre contractació del sector públic.
17.1 Qualsevol modificació d'una instal·lació de transport públic per cable de servei públic s'ha de tramitar pel procediment que regula el seu establiment.
Es requereix únicament comunicació prèvia a l'òrgan competent, a través de la xarxa d'oficines de gestió empresarial de la Generalitat de Catalunya (OGE) o de la direcció general competent en matèria de transport per cable, en els supòsits de modificació no substancial de la instal·lació en els termes establerts en aquest article.
17.2 El/La gestor/a ha de comunicar, a través de la xarxa d'oficines de gestió empresarial de la Generalitat de Catalunya (OGE) o de la direcció general competent en matèria de transport per cable, tota modificació no substancial de la instal·lació amb una antelació de dos mesos respecte a la data d'inici dels treballs, i aportar la documentació corresponent, l'anàlisi de seguretat, i l'informe de seguretat, destinats a determinar els constituents de seguretat de la part modificada de la instal·lació.
17.3 La direcció general competent en matèria de transport per cable pot qualificar la modificació de substancial, sens perjudici que, en cas de dubte, es puguin requerir els informes tècnics que resultin necessaris emesos per un expert independent designat per la direcció general competent en matèria de transport per cable.
17.4 Un cop finalitzats els treballs, el/la gestor/a ha de trametre a la xarxa d'oficines de gestió empresarial de la Generalitat de Catalunya (OGE) o a la direcció general competent en matèria de transport per cable, la documentació acreditativa de l'operació realitzada i l'anàlisi i l'informe de seguretat corresponent amb l'objecte de justificar que la instal·lació modificada resta conforme a les regles tècniques i de seguretat aplicables.
17.5 El departament competent en matèria de transport per cable ha de definir, mitjançant una ordre, les regles tècniques i de seguretat aplicables a les modificacions i els procediments corresponents.
Instal·lacions de titularitat municipal
18.1 L'establiment o la modificació d'instal·lacions de transport públic per cable considerades de servei públic, si són d'àmbit urbà i són de titularitat municipal, requereix l'aprovació prèvia del projecte corresponent per part de la direcció general competent en matèria de transport per cable, en els termes que preveu l'article 29 de la Llei 12/2002, de 14 de juny, de transport per cable.
Amb caràcter previ s'ha de presentar, a través de la xarxa d'oficines de gestió empresarial de la Generalitat de Catalunya (OGE) o de la direcció general competent en matèria de transport per cable, la documentació requerida per la legislació ambiental a l'efecte que l'òrgan ambiental es pronunciï sobre la submissió del projecte al procediment d'avaluació ambiental i, si s'escau, per a l'emissió del document d'abast.
18.2 El projecte ha d'incloure la documentació prevista a l'apartat 3 de l'article 7 i, en el seu cas, en l'article 8.
18.3 Abans de la posada en funcionament de la instal·lació, la direcció general competent en matèria de transport per cable n'ha de comprovar l'adequació al projecte aprovat i el funcionament correcte, tal com determina l'article 25 de la Llei 12/2002, de 14 de juny, de transport per cable.
18.4 Sense perjudici de les competències municipals, les instal·lacions de transport per cable d'àmbit urbà i de titularitat municipal s'han de regir pel que estableix aquest Decret, especialment pel que fa les normes de seguretat i d'explotació.
Instal·lacions de transport públic per cable no considerades de servei públic
Construcció i explotació de les instal·lacions
La construcció i l'explotació d'instal·lacions de transport públic per cable no considerades de servei públic requereixen l'aprovació del projecte corresponent i l'atorgament de l'autorització administrativa d'explotació d'acord amb el procediment que estableix la Llei 12/2002, de 14 de juny, del transport per cable i desplegat en aquest capítol.
20.1 El procediment per a l'establiment d'una instal·lació de transport públic per cable no considerada de servei públic s'inicia sempre a instància de persona interessada, mitjançant sol·licitud adreçada a la xarxa d'oficines de gestió empresarial de la Generalitat de Catalunya (OGE) o a la direcció general competent en matèria de transport per cable, acompanyada del projecte corresponent.
Amb caràcter previ, si s'escau, la persona interessada també ha de presentar la documentació requerida per la legislació ambiental a l'efecte que l'òrgan ambiental es pronunciï sobre la submissió del projecte al procediment d'avaluació ambiental i, si s'escau, per a l'emissió del document d'abast.
20.2 El projecte ha d'incloure la següent documentació:
a) La memòria justificativa de l'interès i la conveniència de la instal·lació, descriptiva de les necessitats a satisfer i dels factors de tota mena a tenir en compte.
b) El projecte de construcció de la instal·lació, redactat per un facultatiu o facultativa i visat pel col·legi professional competent, el qual ha d'incloure una anàlisi de seguretat i l'informe de seguretat amb la llista de constituents de seguretat i subsistemes corresponent, d'acord amb el que estableix la normativa comunitària i la resta de normes que siguin aplicables, i ha de contenir:
L'àmbit de la zona d'influència, reflectit en un plànol de situació amb la indicació de les obres projectades i les parcel·les afectades.
La descripció dels perfils longitudinals i, si escau, transversals amb avaluació de la seva incidència respecte altres instal·lacions de transport, carreteres i línies elèctriques.
Els plànols de situació de les estacions i de les pilones, amb indicació de les seves característiques constructives i de l'afectació en superfície, amb la indicació de l'emplaçament dels subsistemes, les escales i les plataformes.
Els perfils dels espais lliures amb indicació de les oscil·lacions longitudinals i transversals a les estacions i al llarg de la línia, amb les distancies de seguretat a respectar.
Una memòria tècnica que comprengui la descripció dels principals elements del sistema.
L'esquema general dels dispositius elèctrics de la instal·lació, especialment dels vinculats amb la seguretat.
La documentació relativa als cables amb expressió de les forces que suporten, el sistema de tensió, els valors de fregament en el volant motriu i les forces de recolzament sobre les pilones i les politges.
c) La proposta del reglament d'explotació de la instal·lació, amb el contingut que estableix l'article 33.
d) La descripció del treball i de les obres i les seves característiques bàsiques.
e) Una memòria explicativa de l'adequació de les instal·lacions a les determinacions urbanístiques vigents en el municipi, acreditada mitjançant un informe urbanístic emès per l'ajuntament, que ha d'incloure els plànols dels terrenys afectats i els títols de disponibilitat.
f) Les tarifes que es proposen per a l'ús de la instal·lació, llevat que el preu inclogui, a més del servei de transport per cable, altres prestacions complementàries.
g) La declaració d'impacte ambiental, si aquesta ja s'ha formulat en relació amb la instal·lació que es projecta construir, o, altrament, un estudi d'impacte ambiental, elaborat d'acord amb el document d'abast emès per l'òrgan ambiental, o un certificat de l'òrgan competent en matèria de medi ambient que acrediti que no és procedent sotmetre la instal·lació de què es tracti al tràmit d'avaluació d'impacte ambiental, cas en el qual s'ha d'aportar una memòria sobre els efectes que pot tenir en el medi ambient i les mesures específiques de protecció.
h) Declaració responsable de no tenir cap deute amb la Generalitat i d'estar al corrent de les obligacions tributàries i de la seguretat social.
i) Declaració responsable que es disposarà de pòlissa d'assegurança de responsabilitat civil que respongui dels danys que puguin produir-se com a conseqüència de les obres de la instal·lació.
j) Indicació de la persona designada director/a de l'obra.
20.3 L'òrgan competent per atorgar l'autorització corresponent podrà requerir a la persona sol·licitant l'aportació de qualsevol altra documentació que es consideri necessària en atenció a les característiques específiques del projecte.
21.1 Un cop presentat el projecte, la direcció general competent en matèria de transport per cable l'ha de sotmetre als informes dels ens locals afectats per la instal·lació, de l'òrgan competent en matèria de protecció civil, en relació amb pla d'autoprotecció de la instal·lació per a situacions d'emergència, i de la resta d'entitats o administracions públiques que puguin ser afectades per la instal·lació.
Si en el termini d'un mes no s'han rebut els informes sol·licitats, s'ha de continuar amb el procediment, tal com es disposa a l'article 28 de la Llei 12/2002, de 14 de juny, del transport per cable.
21.2 En els casos en què sigui necessària la declaració d'impacte ambiental, el projecte de construcció, amb l'estudi d'impacte ambiental, també s'ha de sotmetre a informació pública en els termes previstos a l'article 9.
22.1 La direcció general competent en matèria de transport per cable, tenint en compte el contingut dels informes emesos així com l'adequació del projecte a la normativa aplicable, ha de resoldre, de manera expressa, sobre la seva aprovació en el termini màxim de tres mesos a comptar des de la presentació de tota la documentació prescrita per l'article 21.
Transcorregut el termini indicat sense que s'hagi notificat la resolució expressa ha d'entendre's desestimada la sol·licitud.
22.2 L'aprovació del projecte implica l'autorització administrativa per a l'inici dels treballs de construcció de la instal·lació, sens perjudici de l'obtenció de la resta de permisos i llicències que resultin preceptius, tal com preveu l'article 29 de la Llei 12/2002, de 14 de juny, del transport per cable.
22.3 La resolució d'aprovació del projecte ha de contenir les mesures necessàries per a la protecció adequada del medi ambient i els recursos naturals, d'acord amb la declaració d'impacte ambiental, en els casos en què resulta preceptiva.
També s'hi poden fer constar altres observacions i condicions que calgui tenir en compte en les obres d'execució així com la documentació complementària que calgui aportar.
Durant la realització de les obres i amb la finalitat de comprovar que aquestes es duen a terme de conformitat amb el projecte aprovat, els serveis tècnics de la direcció general competent en matèria de transport per cable podran dur a terme les inspeccions que considerin necessàries, i poden requerir, a aquest efecte, l'aportació dels documents que considerin necessaris.
24.1 Un cop acabades les obres d'una instal·lació de transport públic per cable no considerada de servei públic, el/la promotor/a ho ha de comunicar i ha de presentar la documentació corresponent tant pel què fa a les declaracions CE de conformitat com la relativa a l'apartat de justificacions i examen previ al funcionament, exigits per la norma harmonitzada vigent en cada moment, normativa que estableix els requisits de seguretat de les instal·lacions de transport per cable destinades a persones, l'examen previ a la posada en servei, el manteniment i els controls en l'explotació, a fi i efecte que els serveis tècnics corresponents puguin comprovar l'adequació de la instal·lació a la verificació del marcatge CE i al projecte aprovat, i s'ha d'acreditar el funcionament correcte mitjançant l'acta de reconeixement general i de proves corresponent.
24.2 L'acta de reconeixement general i de proves anirà signada almenys pel o per la representant de la direcció general competent en matèria de transport per cable, pel promotor/a i pel director/a de l'obra, i hi han de constar el reconeixement fet i les proves realitzades així com el seu resultat satisfactori.
25.1 La persona interessada ha de sol·licitar, a través de la xarxa d'oficines de gestió empresarial de la Generalitat de Catalunya (OGE) o de la direcció general competent en matèria de transport per cable, l'autorització administrativa per a l'explotació de la instal·lació.
25.2 La sol·licitud ha de ser presentada un cop acabades les obres, sense perjudici que es pugui presentar amb antelació a fi i efecte d'agilitar la seva posada en funcionament.
En aquest cas, el termini a què fa referència l'article 26 s'ha de computar des de la comunicació de finalització d'obres.
25.3 A la sol·licitud de l'autorització administrativa d'explotació cal adjuntar la documentació acreditativa d'haver contractat una assegurança de responsabilitat civil que cobreixi els danys que es puguin causar amb motiu del funcionament de la instal·lació, sens perjudici de la subscripció de l'assegurança obligatòria de persones viatgeres, tal com es disposa a l'article 30 de la Llei 12/2002, de 14 de juny, del transport per cable.
Atorgament de l'autorització administrativa
26.1 La direcció general competent en matèria de transport per cable ha de resoldre sobre l'atorgament de l'autorització sol·licitada en el termini màxim d'un mes des de la presentació de la sol·licitud, i s'ha de notificar a la persona interessada i a l'ens local afectat per la instal·lació.
26.2 Transcorregut un mes des de la presentació de la sol·licitud de l'autorització administrativa per a l'explotació d'una instal·lació de transport per cable no considerada de servei públic sense que hagi recaigut resolució expressa, s'ha d'entendre que la sol·licitud ha estat estimada, tal com preveu l'article 30 de la Llei 12/2002, de 14 de juny, del transport per cable.
Contingut de l'autorització administrativa
27.1 Les autoritzacions per a l'explotació d'instal·lacions de transport públic per cable no considerades de servei públic han d'especificar-ne:
b) Les condicions que regeixen l'explotació de la instal·lació.
c) El número de registre de la instal·lació a què es refereixen.
d) Els drets i les obligacions de les persones propietàries.
e) Qualsevol altra circumstància que determini l'òrgan competent per al seu atorgament.
27.2 La variació de les dades que han de constar en les autoritzacions per a l'explotació d'instal·lacions de transport públic per cable no considerades de servei públic donarà lloc a la substitució del document en què es formalitzin per tal d'adaptar les especificacions a les modificacions autoritzades.
28.1 Les autoritzacions de transport públic per cable no considerades de servei públic s'atorgaran sense un termini de durada prefixat, si bé la seva validesa restarà condicionada a la comprovació periòdica del manteniment de les condicions que originàriament varen justificar el seu atorgament i d'aquelles que, tot i no ser exigides inicialment, siguin de compliment obligatori.
Així mateix cal acreditar que la instal·lació ha superat les inspeccions prescrites en les normes tècniques d'aplicació, de manera que es continuen respectant les condicions de seguretats exigides per la normativa vigent, per al manteniment de la vigència de l'autorització.
28.2 El control el realitzarà amb periodicitat anual l'òrgan competent per atorgar l'autorització.
28.3 Sens perjudici de l'obligació de realitzar el control periòdic a que es refereixen els apartats anteriors, la direcció general competent en matèria de transport per cable podrà comprovar, en qualsevol moment, l'adequat compliment de les condicions que varen donar lloc a l'atorgament de les autoritzacions o que constitueixen requisits per a la seva validesa, i recaptar del seu propietari o propietària la documentació acreditativa que estimi pertinent.
28.4 L'incompliment en una instal·lació de transport públic per cable no considerada de servei públic de les normes de seguretat exigides per les normes vigents o de les altres condicions de l'autorització comporta que se n'ha de deixar en suspens l'explotació mentre es mantingui l'incompliment, sens perjudici de les responsabilitats que puguin derivar d'aquest fet d'acord amb el règim sancionador previst a la Llei 12/2002, de 14 de juny, de transport per cable.
Si l'incompliment no es pot esmenar, s'ha de revocar l'autorització i la persona titular de la instal·lació ha de procedir a desmuntar-la i a restituir la situació a l'estat anterior a la construcció, en el termini d'un any a comptar de la notificació de la resolució de revocació, o bé a substituir-la per una altra instal·lació, tal com preveu l'article 31 de la Llei 12/2002, de 14 de juny.
Comunicació a les entitats afectades
Les autoritzacions i totes les incidències que puguin sorgir en relació amb les instal·lacions de transport públic per cable no considerades de servei públic han de ser comunicades a les altres entitats o administracions públiques que puguin ser afectades per la instal·lació i, en tot cas, aquesta comunicació es durà a terme a l'ajuntament del municipi on estigui la instal·lació.
Les modificacions en les instal·lacions de transport públic per cable no considerades de servei públic requereixen, sens perjudici de les competències d'altres administracions, l'autorització prèvia de la direcció general competent en matèria de transport per cable, un cop tramitat el procediment previst per l'establiment de les dites instal·lacions.
Es requerirà únicament la comunicació prèvia a l'òrgan competent, en els supòsits, els termes i condicions establerts a l'article 17.
La transmissió de la titularitat d'una instal·lació de transport públic per cable no considerada de servei públic ha de ser autoritzada, en el termini d'un mes, mitjançant resolució de la direcció general competent en matèria de transport per cable, tal com disposa l'article 32 de la Llei 12/2002, de 14 de juny, del transport per cable.
Transcorregut un mes des de la presentació de la sol·licitud de transmissió sense que hagi recaigut resolució expressa, s'haurà d'entendre que la sol·licitud ha estat estimada.
Instal·lacions de transport privat per cable
L'establiment d'instal·lacions de transport privat per cable requereix l'aprovació prèvia del projecte i l'obtenció de l'autorització administrativa corresponent d'acord amb el procediment que estableixen el capítol III de la Llei 12/2002, de 14 de juny, de transport pel cable, i el capítol III d'aquest Decret, llevat del que disposa l'article 20.2.f).
Explotació de les instal·lacions
33.1 El funcionament de les instal·lacions de transport públic per cable ha de ser objecte de regulació mitjançant un reglament d'explotació específic per a cada instal·lació que ha de presentar el/la promotor/a o el/la titular/a i ha d'aprovar la direcció general competent en matèria de transport per cable.
Aquest reglament d'explotació de la instal·lació ha d'incloure el pla d'autoprotecció de la instal·lació per a situacions d'emergència, el pla d'evacuació per al cas d'aturada de la instal·lació i la resta de circumstàncies determinades en els apartats següents.
33.2 El reglament d'explotació haurà de determinar el contingut i el format del llibre d'explotació.
33.3 El reglament d'explotació d'una instal·lació ha de preveure, en els termes que s'estableixen en aquest Decret, i la resta de normes d'aplicació, com a mínim, la identificació i característiques de la instal·lació, les obligacions del personal, les normes de seguretat durant l'explotació, les obligacions i condicions per a l'explotació de la instal·lació, el funcionament de la instal·lació, tant en condicions de servei normal com de circumstàncies excepcionals, el manteniment i els controls en l'explotació i les condicions particulars d'utilització de les instal·lacions per part de les persones usuàries.
33.4 El reglament d'explotació ha de determinar les dades que ha de facilitar el/la gestor/a de la instal·lació i el procediment per al seu lliurament a la direcció general competent en matèria de transport per cable.
En tot cas, s'ha de lliurar la relació del personal destinat al servei, i una estadística anual de persones transportades.
33.5 En aplicació del que estableix aquest article, el departament competent en matèria de transport per cable pot aprovar un model de reglament d'explotació per cada tipus d'instal·lació.
34.1 La utilització de les instal·lacions de transport per cable requereix a les persones usuàries la prèvia adquisició del títol de transport corresponent, ja sigui bitllet o abonament, en el qual cal especificar en forma ben visible que la seva utilització dóna origen a drets, deures i obligacions d'acord amb el que estableix la normativa vigent, i incloure-hi, si escau, un extracte de la susdita normativa i d'altres advertiments d'interès per al públic.
34.2 Les persones usuàries, durant la prestació del servei, han de mantenir el títol a disposició del personal que explota la instal·lació, el qual ha d'estar degudament acreditat, tal com disposa l'article 9 de la Llei 12/2002, de 14 de juny.
34.3 Amb l'adquisició del títol de transport, les persones usuàries assumeixen l'obligació de respectar les normes d'ús de la instal·lació aprovades per l'Administració.
Accessibilitat de les persones amb mobilitat reduïda
35.1 Les persones titulars de les instal·lacions de transport públic per cable, de servei públic, han d'adoptar les mesures necessàries per a garantir-hi l'accés a les persones amb mobilitat reduïda, d'acord amb la normativa específica sobre aquesta matèria.
35.2 Per a les instal·lacions de transport públic no considerades de servei públic, les persones que per raó de la naturalesa de la seva discapacitat tenen la necessitat d'una assistència complementària o utilitzen un material particular, prèviament al transport han de posar-se d'acord amb el cap d'explotació sobre les modalitats de transport.
35.3 Les característiques de la instal·lació, la naturalesa de la discapacitat i el nombre de persones amb discapacitat admeses simultàniament sobre la instal·lació i sobre cada vehicle han de ser tals que el transport i l'evacuació puguin ser duts a terme amb seguretat.
36.1 En totes les estacions i en llocs ben visibles s'hauran d'exposar al públic anuncis i cartells que incloguin les normes que, referides al servei, afectin les persones usuàries o terceres persones i, fonamentalment, les relatives a l'ús correcte de les instal·lacions.
També figuraran els quadres d'horaris així com l'avís de l'existència d'un llibre de reclamacions a disposició del públic.
36.2 El personal del servei té l'obligació d'observar la màxima correcció amb el públic.
36.3 Davant de qualsevol queixa o reclamació de les persones usuàries, se'ls ha de fer saber que hi ha un llibre oficial de reclamacions a la seva disposició, que els serà facilitat perquè puguin formular la reclamació d'acord amb el que estableix aquest Decret.
37.1 Les empreses propietàries o gestores de les instal·lacions de transport per cable han de disposar del model oficial del llibre de reclamacions, degudament diligenciat, en totes les instal·lacions, en una dependència que sigui adequada per a l'atenció al públic usuari.
37.2 Les empreses propietàries o gestores de les instal·lacions de transport per cable han de sol·licitar els llibres de reclamacions que corresponguin a la direcció general competent en matèria de transport per cable.
37.3 El llibre de reclamacions l'ha d'editar la direcció general competent en matèria de transport per cable i disposarà de 20 fulls de reclamació numerats correlativament, cadascun dels quals es confeccionarà en exemplar quadruplicat, amb la mateixa numeració.
Els quatre exemplars es destinaran com s'especifica a continuació:
a) El primer exemplar es destina per a la seva tramesa obligatòria pel/per la gestor/a a la direcció general competent en matèria de transport per cable.
b) El segon i el tercer han de lliurar-se obligatòriament al o la reclamant qui, si ho estima convenient, pot trametre el full tercer a la direcció general competent en matèria de transport per cable.
c) El quart és per al gestor/a, unit a la matriu per a la deguda constància de la reclamació.
37.4 Els gestors o las gestores de les instal·lacions de transport per cable estan obligats a facilitar el llibre de reclamacions als/a les usuaris/àries que ho sol·licitin, als efectes previstos en aquest Decret.
37.5 Les reclamacions seran consignades per escrit en un full del llibre i es faran constar expressament els fets objecte de la reclamació, el nom, els cognoms, el número del document nacional d'identitat, el domicili i la signatura del o de la reclamant, com també el lloc i la data de la reclamació.
El reclamant podrà consignar qualsevol altra dada que consideri d'interès per a un millor coneixement de la reclamació.
37.6 Un cop formulada la reclamació, el gestor/a lliurarà al o a la reclamant els exemplars del full corresponent.
En el termini de 15 dies, el/la gestor/a ha de remetre a la direcció general competent en matèria de transport per cable l'exemplar del full corresponent, amb les al·legacions que estimi convenient formular sobre els fets manifestats pel o per la reclamant i amb indicació de si s'accepta o es rebutja la reclamació.
37.7 En tots els locals i les instal·lacions en què sigui obligatori disposar d'un llibre de reclamacions existirà un rètol que especifiqui, almenys en català "Hi ha un llibre de reclamacions a disposició de les persones usuàries".
37.8 Les controvèrsies sorgides entre les persones usuàries i el/la gestor/a d'una instal·lació de transport per cable relatives al contracte de transport es poden sotmetre a la Junta Arbitral del Transport de Catalunya d'acord amb les seves normes de competència i funcionament.
Seguretat de les instal·lacions
38.1 Les instal·lacions de transport per cable i la seva infraestructura, els subsistemes i els constituents de seguretat han de complir els requisits essencials fixats per la normativa de la Unió Europea, les seves normes de desplegament i transposició, i la resta que siguin aplicables.
38.2 Les instal·lacions que compleixen les normes harmonitzades fixades per l'òrgan competent en matèria de desenvolupament industrial gaudeixen de presumpció de conformitat amb els requisits essencials de la Directiva 2000/9 CE.
39.1 Les instal·lacions de transport per cable s'han de projectar, construir, explotar i mantenir de forma que es garanteixi la seguretat en la seva utilització, per tal d'eliminar o, si no n'hi ha, reduir els riscos.
39.2 Els responsables d'aquestes instal·lacions han de definir i prendre les mesures de protecció envers els riscos que no s'hagin pogut eliminar i advertir a les persones treballadores i usuàries de la instal·lació les precaucions a prendre per evitar els riscos que no hagin pogut ser eliminats totalment.
39.3 Les instal·lacions de transport per cable s'han de dissenyar i construir de forma que puguin ser explotades amb seguretat, en funció del tipus d'instal·lació, les característiques del terreny i de l'entorn, les condicions atmosfèriques i meteorològiques, les construccions i els obstacles terrestres i aeris possibles situats en la seva proximitat.
39.4 L'obertura al públic de les instal·lacions requereix haver realitzat abans un reconeixement previ sobre el seu estat de funcionament i, en especial, el dels elements de seguretat, d'acord amb el que disposen les normes tècniques d'aplicació.
40.1 El/La gestor/a ha de garantir que l'organització de l'explotació i el manteniment de la instal·lació s'adaptin a la dimensió, a les particularitats tècniques i als riscos inherents a l'emplaçament de la instal·lació.
40.2 El/La gestor/a de les instal·lacions de transport per cable ha de tenir cura de què les instal·lacions es mantinguin en perfecte estat de funcionament, així com impedir-ne l'ús quan no ofereixin les degudes garanties de seguretat per a persones o coses.
40.3 Les obligacions i condicions per l'explotació de la instal·lació s'han de determinar en el seu reglament d'explotació.
41.1 El/La gestor/a d'una instal·lació de transport per cable ha d'acreditar anualment davant la direcció general competent en matèria de transport per cable que aquesta ha superat les inspeccions, controls en explotació i revisions establertes per les normes tècniques d'aplicació i les indicacions de la part constructora, mitjançant una memòria que inclogui: les inspeccions, els controls, els assaigs i les proves efectuades d'acord amb la normativa vigent, i d'altra banda, la pòlissa d'assegurança corresponent.
41.2 Els serveis tècnics de la direcció general competent en matèria de transport per cable poden requerir a la part gestora de les instal·lacions de transport per cable que dugui a terme les millores, modificacions, revisions i assaigs que es considerin necessaris per tal d'adequar els elements i les mesures de seguretat a les normes aplicables com a conseqüència de l'evolució dels coneixements i la tècnica en aquesta matèria.
El requeriment haurà d'especificar de manera concreta les normes tècniques a què s'ha d'ajustar l'adaptació que cal dur a terme.
El termini màxim per dur a terme l'adaptació serà de sis mesos, termini que es podrà ampliar en funció de l'entitat de l'adaptació i la seva complexitat tècnica.
Principis de seguretat de les persones
Les instal·lacions de transport per cable i la seva infraestructura, els subsistemes i els constituents de seguretat han de complir la normativa tècnica per garantir la seguretat de les persones usuàries, del personal treballador i, en general, de les persones que en puguin resultar afectades pel seu establiment i funcionament.
43.1 Les informacions necessàries per advertir les persones usuàries dels possibles riscos o per donar-los orientacions sobre el correcte ús de les instal·lacions han de restar exposades i poder ser lliurament consultades per aquestes persones abans d'accedir a la instal·lació.
A més, la persona titular de la instal·lació les ha de proporcionar a les persones usuàries en cas que li ho sol·licitin.
43.2 En qualsevol cas, haurà de figurar, en un lloc visible per a les persones usuàries, un rètol identificatiu en què consti el nom de la instal·lació, el número de registre i l'òrgan competent per fer-ne la inspecció.
44.1 El/la gestor/a d'una instal·lació de transport per cable ha de comunicar a la direcció general competent en matèria de transport per cable qualsevol accident o incident que es produeixi en relació amb la dita instal·lació.
En funció de la naturalesa de l'accident o incident i d'acord amb el que estableixi el pla d'autoprotecció de la instal·lació, també ho ha de comunicar a l'autoritat competent en matèria de protecció civil, i a l'ens local del municipi afectat.
44.2 Les comunicacions d'accidents o incidents s'han de fer, amb caràcter general, en el termini de 24 hores a comptar del moment en què es produeixen els fets, per qualsevol mitjà que permeti acreditar-ne la constància, llevat d'aquelles que s'hagin de comunicar de forma immediata a l'autoritat competent en matèria de protecció civil a través del CECAT i al centre receptor d'alarmes del municipi afectat, d'acord amb el que estableixen el corresponent pla d'autoprotecció de la instal·lació i, si s'escau, el pla d'emergència del municipi on s'ubica la instal·lació i els plans d'emergència de la Generalitat de Catalunya.
44.3 Sens perjudici de l'anotació obligada al llibre d'explotació de les causes, els detalls i les conseqüències d'avaries i accidents, s'haurà d'enviar a la direcció general competent en matèria de transport per cable un informe cada cop que es produeixi un incident mecànic que presenti una certa gravetat o accident que generi danys a les persones usuàries.
44.4 El/La gestor/a de les instal·lacions ha de lliurar a la direcció general competent en matèria de transport per cable, amb periodicitat anual, una relació de tots els accidents i incidents ocorreguts en aquest període.
45.1 El/La gestor/a de les instal·lacions regulades en aquest Decret ha de comptar amb els recursos humans suficients, en nombre i qualificació tècnica, per garantir-ne la seguretat i el bon funcionament.
45.2 El reglament d'explotació ha de precisar, tenint en compte la naturalesa de les instal·lació, el nombre de personal de conducció, d'agents o d'altres persones que han d'estar presents obligatòriament en la instal·lació en funcionament i les tasques de cada una d'elles.
46.1 El/La gestor/a ha de designar un cap d'explotació encarregat d'assegurar l'organització tècnica de l'explotació d'una instal·lació o d'un conjunt d'instal·lacions amb l'objectiu de garantir el seu correcte funcionament.
46.2 El cap d'explotació és l'interlocutor amb la direcció general competent en matèria de transport per cable.
47.1 El personal de conducció de cada instal·lació és l'encarregat del seu funcionament operatiu.
47.2 El personal de conducció ha de vetllar perquè es faci una correcta utilització de la instal·lació i, a aquests efectes pot donar, quan així resulti necessari, les instruccions pertinents a les persones usuàries amb la col·laboració del personal de servei corresponent.
47.3 El personal de conducció ha de conèixer perfectament el funcionament de la instal·lació i és responsable de la realització de les tasques previstes en el reglament d'explotació de la instal·lació.
47.4 En certs casos particulars, que s'hauran de concretar en el reglament d'explotació, es podrà renunciar a la presència contínua del personal de conducció.
Els i les agents d'explotació s'encarreguen de complir les instruccions rebudes del cap d'explotació i del personal de conducció de cada instal·lació.
En particular s'encarreguen de regular l'admissió i transport de passatgers i càrrega, vigilar les operacions d'embarcament i desembarcament i mantenir-ne en bon estat les àrees per aquestes operacions.
49.1 El/La gestor/a de la instal·lació ha de vetllar perquè el personal de les instal·lacions tingui la formació adequada per desenvolupar de forma correcte les seves funcions, i estiguin familiaritzats amb la instal·lació i el seu funcionament.
49.2 En cas que aquestes persones hagin de ser substituïdes, de forma temporal, per motiu de malaltia, vacances, o altres causes, les persones que les substitueixen hauran d'haver estat prèviament instruïdes per al correcte desenvolupament de les seves funcions.
49.3 El departament competent en matèria de transport per cable pot establir els coneixements mínims necessaris del personal de les instal·lacions per a l'exercici de les diferents tasques relacionades amb el funcionament de les instal·lacions, d'acord amb criteris de capacitat tècnica, garantia de seguretat i d'atenció al públic usuari, i la forma d'acreditar-los.
Drets de les persones usuàries i normes d'ús
Les persones usuàries de les instal·lacions de transport per cable gaudeixen dels drets següents:
a) Utilitzar les instal·lacions en les condicions que estableix la normativa.
b) Rebre del/de la gestor/a informació de l'horari dels serveis, de les tarifes corresponents i, especialment, de les incidències que puguin afectar la prestació del servei.
c) Contractar la prestació del servei amb el/la gestor/a en els termes que estableix la normativa aplicable en matèria de defensa de les persones consumidores i usuàries.
d) Ser indemnitzades pel/per la gestor/a, en cas que aquest/a incompleixi les obligacions que hagi assumit en virtut del contracte de transport o que li imposa la normativa aplicable, llevat dels casos de força major o de la concurrència de causes no imputables a l'empresa esmentada.
e) Ser informades dels procediments establerts per a resoldre les controvèrsies que puguin sorgir amb relació al compliment del contracte de transport davant les juntes arbitrals de transports o la jurisdicció ordinària.
f) Ser ateses amb correcció pel personal del/de la gestor/a.
Aquest personal ha de tenir una cura especial d'atendre degudament les persones que, per motius d'edat, de salut o de limitacions de mobilitat o per altres motius anàlegs, requereixin una atenció especial.
g) Formular les reclamacions que estimin convenients en relació a la prestació del servei, de la manera que estableix aquest Decret.
h) Utilitzar, en el cas de les persones amb mobilitat reduïda, els seients i els espais reservats en compliment de la normativa aplicable en matèria d'accessibilitat.
i) Ser transportades, en el cas de persones amb mobilitat reduïda, si disposen de materials d'esquí adaptats, d'acord amb el que disposa l'article 35.
j) Els altres que els reconeixen les normes aplicables.
51.1 Les persones usuàries de les instal·lacions de transport per cable han de complir les condicions generals d'utilització previstes al reglament d'explotació de cada instal·lació i les condicions generals següents:
a) Anar proveïdes del corresponent títol de transport vàlid per a la utilització del servei, degudament validat, si s'escau, que han de conservar mentre estiguin a l'interior de les instal·lacions i han de posar a disposició del personal de l'empresa prestatària del servei si els el demana.
b) Atendre les indicacions que el personal de l'empresa gestora els donin per poder prestar correctament el servei, i també advertir aquesta empresa de les anomalies que observin.
c) Mantenir un comportament correcte i respectuós amb les altres persones usuàries i amb el personal de l'empresa gestora i evitar les accions que puguin implicar un deteriorament o un maltractament de les instal·lacions.
d) Respectar les obligacions que estableix el reglament d'explotació.
51.2 Així mateix les persones usuàries han de respectar les prohibicions següents:
a) Utilitzar sense causa justificada els sistemes d'aturada d'emergència i utilitzar aquests elements de manera indeguda.
b) Viatjar en llocs diferents dels destinats a les persones usuàries o en condicions inadequades.
c) Fer activitats o accions que, per la seva naturalesa, puguin pertorbar les altres persones, alterar l'ordre públic o pertorbar els serveis de l'empresa gestora o mantenir un comportament que impliqui perill per a la pròpia integritat física o per a la de les altres persones usuàries o per al personal que presta els serveis a les instal·lacions.
d) Romandre a les instal·lacions fora de l'horari previst per ser utilitzades per les persones usuàries.
e) Distribuir publicitat, enganxar cartells, pidolar, organitzar rifes o jocs d'atzar i vendre béns o serveis en les instal·lacions i les dependències del servei sense autorització de l'empresa gestora.
f) Manipular, destruir o deteriorar de manera directa o indirecta qualsevol obra o instal·lació fixa o mòbil o qualsevol element funcional del servei.
g) Respectar les prohibicions de provocar el gronxament inadequat de les cadires i d'accés a la instal·lació en estat d'embriaguesa o sota els efectes d'estupefaents.
52.1 El departament competent en matèria de transport per cable ha de disposar d'un Registre de les instal·lacions de transport per cable, en els termes que preveu l'article 12 de la Llei de transport per cable.
52.2 Les dades que han de figurar en el Registre d'instal·lacions de transport per cable son les següents:
d) Any de construcció de la instal·lació.
g) Inici i final de la concessió.
h) Data de l'atorgament de les autoritzacions administratives i, quan escaigui, de la seva revocació.
m) Nombre i capacitat dels vehicles.
n) Nombre de persones viatgeres/hora (pujada i baixada).
52.3 La direcció general competent en matèria de transport per cable ha de vetllar pel compliment, si escau, de la normativa en matèria de protecció de dades de caràcter personal.
53.1 La inspecció de les instal·lacions que regula aquest Decret s'ha de dur a terme en els termes que preveuen els articles 36 i 37 de la Llei 12/2002, de 14 de juny, de transport per cable.
53.2 L'empresa propietària o gestora d'una instal·lació de transport per cable, i el seu personal, estan obligats a col·laborar amb les persones que tenen atribuïdes facultats d'inspecció i a complir les ordres impartides per aquestes persones en l'exercici de les seves funcions.
54.1 Són infraccions administratives en matèria de transport per cable les accions i les omissions tipificades com a tals pels articles 39 a 41 de la Llei 12/2002, de 14 de juny, de transport per cable.
54.2 Les mesures provisionals referides a l'article 43.1 de la Llei 12/2002, de 14 de juny, de transport per cable, poden consistir, en els supòsits previstos per les lletres a) i b) de l'article 39 de la Llei, en la clausura de la instal·lació, cas en què caldrà adoptar les mesures necessàries perquè els usuaris pateixin la menor pertorbació possible.
54.3 D'acord amb l'article 44 de la Llei 12/2002, de 14 de juny, de transport per cable, les infraccions lleus s'han de sancionar amb una advertència o amb una multa de fins a 600 euros; les infraccions greus, amb una multa d'entre 601 i 30.000 euros, i les infraccions molt greus, amb una multa d'entre 30.001 i 150.000 euros.
Comissió Consultiva del Transport per Cable
La Comissió Consultiva del Transport per Cable, d'acord amb el que estableix l'article 34 de la Llei de transport per cable, és l'òrgan consultiu i assessor de la Generalitat en matèria de transports per cable i és adscrita al departament competent en matèria de transport per cable.
La Comissió Consultiva del Transport per Cable té les funcions següents, que despleguen el que estableix l'article 34.2 de la Llei de transport per cable:
a) Actuar com a òrgan permanent de consulta i assessorament en matèria de transport per cable.
b) Informar sobre els projectes de disposicions normatives que es dictin en matèria de transport per cable.
c) Col·laborar amb el departament competent en matèria de transport per cable per la millora progressiva de la qualitat i les condicions de prestació dels serveis de transport per cable, especialment pel que fa a la seguretat de les instal·lacions, la formació dels professionals del sector i la incorporació de noves tecnologies.
d) Impulsar estudis, formular les recomanacions que estimi adequades i presentar a les administracions competents les propostes i els suggeriments que consideri adequats per millorar el transport per cable a Catalunya.
e) Rebre informació, amb la periodicitat que es determini, respecte de les polítiques que siguin establertes per les administracions competents en matèria de transport per cable.
f) Dictaminar amb caràcter previ a l'aprovació del projecte de les instal·lacions de transport públic per cable considerades de servei públic, d'acord amb l'article 11.
g) Totes aquelles altres funcions que li siguin atribuïdes pel departament competent en matèria de transport per cable.
57.1 La Comissió Consultiva del Transport per Cable és integrada per:
La presidència, que és exercida pel conseller o consellera del departament competent en matèria de transport per cable, o persona que designi.
La vicepresidència, que és exercida per la persona titular de la direcció general competent en matèria de transport per cable.
Les vocalies, integrades per les persones membres següents, que proposaran les entitats a les quals representen i que seran nomenades pel conseller o consellera competent:
5 persones en representació del Departament competent en matèria de transport per cable.
1 persona en representació de cadascun dels departaments de la Generalitat competents en matèria d'economia, indústria, turisme, esport, medi ambient, protecció civil, consum i seguretat ciutadana.
2 persones en representació de les entitats representatives dels ens locals.
2 persones en representació de les empreses gestores d'instal·lacions de transport per cable.
2 persones en representació dels sindicats més representatius.
2 persones en representació de les associacions empresarials més representatives.
1 persona en representació del Consell General de Cambres de Catalunya.
2 persones en representació dels col·legis professionals que tenen vinculació amb la matèria.
1 persona designada pel Consell de Persones Consumidores de Catalunya.
1 persona en representació de les entitats esportives i de lleure.
Així mateix poden formar part de la Comissió Consultiva del Transport per Cable fins a dues persones representants d'aquelles entitats que puguin tenir un interès legítim en les instal·lacions de transport per cable.
Aquestes entitats han de formular la sol·licitud d'incorporació davant la pròpia Comissió Consultiva del Transport per Cable, que acordarà el que correspongui un cop valorat el grau de vinculació amb l'activitat i amb l'informe previ del departament competent en matèria de transport per cable.
57.2 La designació dels i de les vocals té una durada indefinida, sens perjudici dels canvis que puguin ser proposats per l'entitat que els hagi designat.
57.3 La Comissió Consultiva pot acordar la creació de grups tècnics de treball, amb la composició que determini, per tractar temes específics vinculats amb les funcions que li són pròpies.
58.1 Correspon al president o presidenta de la Comissió Consultiva del Transport per Cable:
a) Convocar i fixar l'ordre del dia de les reunions.
b) Presidir les reunions de la Comissió, dirigir les deliberacions i moderar els debats.
58.2 El president o presidenta pot delegar en la persona titular de la vicepresidència.
58.3 Actua com a secretari o secretària de la Comissió, amb veu però sense vot, la persona funcionària del mateix departament, designada pel conseller o la consellera del departament competent en matèria de transport per cable.
58.4 Correspon a la Secretaria de la Comissió:
a) Assistir el president o presidenta per a la realització de la convocatòria de les sessions.
b) Redactar les actes de cada sessió i donar fe dels acords adoptats.
59.1 La Comissió Consultiva del Transport per Cable s'ha de reunir almenys dues vegades l'any i sempre que així ho determini la seva presidència o sigui sol·licitat, com a mínim, per un terç de les seves persones membres.
59.2 Per a la constitució vàlida de la Comissió en primera convocatòria cal l'assistència de la majoria absoluta de les seves persones membres.
En segona convocatòria cal l'assistència d'un mínim de sis membres.
59.3 La convocatòria es tramitarà amb una antelació mínima de quinze dies i entre la primera i segona convocatòria haurà de transcórrer un mínim de 30 minuts.
59.4 La Comissió Consultiva del Transport per Cable es regeix, en el que no preveu aquest Decret, per les disposicions vigents en matèria d'òrgans col·legiats.
Els acords de la Comissió Consultiva del Transport per Cable s'adopten per majoria simple dels i de les membres presents.
En cas d'empat el president té vot de qualitat.
Els i les membres que discrepin de l'acord majoritari poden exposar el seu criteri mitjançant vots particulars que es faran constar a l'acta.
El Departament competent en matèria de transport per cable ha de donar a la Comissió Consultiva del Transport per Cable el suport tècnic necessari per al compliment de les seves finalitats.
Es faculta la persona titular del departament competent en matèria de transport per cable per dictar les disposicions necessàries per al desplegament d'aquest Decret en els aspectes relatius a l'explotació de les instal·lacions i les seves condicions de seguretat.